CELEX: 32018D0954
Language: et
Date: 2018-07-04 00:00:00
Title: Komisjoni rakendusotsus (EL) 2018/954, 4. juuli 2018, millega kehtestatakse teatavad kaitsemeetmed, et tõkestada väikemäletsejaliste katku levikut Bulgaarias (teatavaks tehtud numbri C(2018) 4374 all) (EMPs kohaldatav tekst)

5.7.2018   
            
            
               ET
            
            
               Euroopa Liidu Teataja
            
            
               L 168/7
            
         KOMISJONI RAKENDUSOTSUS (EL) 2018/954,
   4. juuli 2018,
   millega kehtestatakse teatavad kaitsemeetmed, et tõkestada väikemäletsejaliste katku levikut Bulgaarias
   
      
         (teatavaks tehtud numbri C(2018) 4374 all)
      
   
   (Ainult bulgaariakeelne tekst on autentne)
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 11. detsembri 1989. aasta direktiivi 89/662/EMÜ veterinaarkontrollide kohta ühendusesiseses kaubanduses seoses siseturu väljakujundamisega, (1) eriti selle artikli 9 lõiget 4,
   võttes arvesse nõukogu 26. juuni 1990. aasta direktiivi 90/425/EMÜ, milles käsitletakse ühendusesiseses kaubanduses teatavate elusloomade ja toodete suhtes seoses siseturu väljakujundamisega kohaldatavaid veterinaar- ja zootehnilisi kontrolle, (2) eriti selle artikli 10 lõiget 4,
   ning arvestades järgmist:
   
               (1)
            
            
               Väikemäletsejaliste katk on väikemäletsejalistel, täpsemalt lammastel ja kitsedel, esinev raske viirushaigus, mis levib eelkõige otsekontakti kaudu. Väikemäletsejaliste katkust tingitud haigestumus ja suremus võib olla väga suur, seda eelkõige piirkondades, kus kõnealune haigus esineb esimest korda, ning see võib oluliselt mõjutada põllumajandussektorit. Väikemäletsejaliste katk inimestele üle ei kandu. Väikemäletsejaliste katk on paljudes Aafrika, Lähis-Ida ja Aasia riikides endeemiline haigus ning loomatervise ja loomade heaolu seisukohast muret tekitav.
            
         
               (2)
            
            
               Nõukogu direktiivis 92/119/EMÜ (3) on sätestatud üldmeetmed teatavate loomahaiguste, sealhulgas väikemäletsejaliste katku tõrjeks. Nende hulka kuuluvad tõrjemeetmed, mida tuleb võtta põllumajandusettevõttes väikemäletsejaliste katku kahtluse korral ja juhul, kui haiguse esinemine on leidnud kinnitust. Kõnealused tõrjemeetmed hõlmavad ka ohustatud ja järelevalvetsoonide kehtestamist selle haiguse puhangu kollete ümber ning muid täiendavaid meetmeid haiguse leviku tõkestamiseks.
            
         
               (3)
            
            
               23. juunil 2018 teatas Bulgaaria komisjonile ja teistele liikmesriikidele väikemäletsejaliste katku puhangust Jamboli piirkonna Boljarovo omavalitsuses asuvas kolmes väikemäletsejalisi kasvatavas põllumajandusettevõttes, kelle väikemäletsejalisi karjatatakse koos.
            
         
               (4)
            
            
               Bulgaaria on võtnud direktiiviga 92/119/EMÜ ette nähtud tõrjemeetmeid, eelkõige rakendanud nakatunud karjade hädatapmist, ning kõnealuse direktiivi kohaselt kehtestanud puhangupiirkondi ümbritsevad ohustatud ja järelevalvetsoonid. Samuti on tugevdatud järelevalvet nakatunud piirkondadega piirnevates omavalitsustes ning nendes omavalitsustes, mis asuvad piki liidu ja selliste kolmandate riikide piiri, kus esineb väikemäletsejaliste katku.
            
         
               (5)
            
            
               Lisaks direktiiviga 92/119/EMÜ ette nähtud kontrollimeetmetele on väikemäletsejaliste katku leviku tõkestamiseks vaja võtta täiendavaid kaitsemeetmeid. Selleks et tõkestada väikemäletsejaliste katku levikut teistesse Bulgaaria piirkondadesse, teistesse liikmesriikidesse ja kolmandatesse riikidesse, seda eelkõige väikemäletsejalistega ja nendest saadud loomse paljundusmaterjaliga kauplemise kaudu, tuleks seega kehtestada kontroll väikemäletsejaliste lähetamise ja nendest saadud teatavate toodete turuleviimise üle.
            
         
               (6)
            
            
               Selleks et tõkestada väikemäletsejaliste katku levikut teistesse Bulgaaria piirkondadesse, teistesse liikmesriikidesse ja kolmandatesse riikidesse võeti vastu komisjoni rakendusotsus (EL) 2018/911 (4). Nimetatud õigusaktiga on ette nähtud ajutised kaitsemeetmed ja sellega keelati eelkõige väikemäletsejaliste lähetamine Bulgaaria Jamboli piirkonnast ja selle piirkonna väikemäletsejalistelt pärinevate toodete turule viimine.
            
         
               (7)
            
            
               Pärast rakendusotsuse (EL) 2018/911 vastuvõtmise kuupäeva on Bulgaaria teatanud komisjonile uuest väikemäletsejaliste katku puhangust selle liikmesriigi Burgase piirkonnas väikemäletsejalisi kasvatavas põllumajandusettevõttes.
            
         
               (8)
            
            
               Bulgaaria on ühtlasi komisjonile teatanud, et ta on pärast kõnealust hiljutist taudipuhangut võtnud direktiivi 92/119/EMÜ kohaselt nõutavad vajalikud meetmed, sh kehtestanud kaitse- ja järelevalvetsoonid selles liikmesriigis asuva nakkusega ettevõtte ümber.
            
         
               (9)
            
            
               Käesoleva otsusega ettenähtud kaitsemeetmete puhul tuleks arvesse võtta ajakohastatud epidemioloogilist olukorda Bulgaarias ja asendada ajutised kaitsemeetmed, mis kehtestati rakendusotsusega (EL) 2018/911. Nimetatud otsus tuleks seetõttu kehtetuks tunnistada.
            
         
               (10)
            
            
               Käesoleva otsusega ettenähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Käesoleva otsusega kehtestatakse teatavad kaitsemeetmed, et tõkestada väikemäletsejaliste katku levikut liidus.
   Seda kohaldatakse väikemäletsejaliste, nende sperma, munarakkude ja embrüote ning nendest loomadest saadud teatavate kaupade suhtes.
   Artikkel 2
   Käesolevas otsuses kasutatakse järgmisi mõisteid:
   a)   „väikemäletsejalised“– kõik lambad ja kitsed;
   b)   „loomsed kõrvalsaadused“– Euroopa Parlamendi ja nõukogu määruse (EÜ) nr 1069/2009 (5) artikli 3 punktis 1 määratletud loomsed kõrvalsaadused.
   c)   „loomsetest kõrvalsaadustest saadud tooted“– määruse (EÜ) nr 1069/2009 artikli 3 punktis 2 määratletud tooted.
   Lisaks kasutatakse Euroopa Parlamendi ja nõukogu määruse (EÜ) nr 853/2004 (6) I lisas esitatud mõisteid.
   Artikkel 3
   Bulgaaria keelab lisas loetletud piirkondadest teistesse Bulgaaria osadesse, teistesse liikmesriikidesse ja kolmandatesse riikidesse järgmiste kaupade saatmise:
   
               a)
            
            
               väikemäletsejalised;
            
         
               b)
            
            
               väikemäletsejaliste sperma, munarakud ja embrüod.
            
         Artikkel 4
   1.   Bulgaaria keelab lisas loetletud piirkondadest pärit väikemäletsejatest valmistatud järgmiste toodete turule laskmise väljaspool lisas loetletud piirkondi:
   
               a)
            
            
               värske liha;
            
         
               b)
            
            
               punktis a osutatud lihast saadud hakkliha ja lihapooltooted;
            
         
               c)
            
            
               inimtoiduks ettenähtud lihatooted ning töödeldud maod, põied ja sooled, mis on saadud punktis a osutatud lihast, v.a need, mida teatavate loomaterviseriskide kõrvaldamiseks on töödeldud kooskõlas nõukogu direktiivi 2002/99/EÜ (7) III lisaga;
            
         
               d)
            
            
               toorpiim ja piimatooted, v.a need, mida on töödeldud hermeetiliselt suletud mahutites F0 väärtusega vähemalt 3,00, nagu on kirjeldatud direktiivi 2002/99/EÜ III lisas;
            
         
               e)
            
            
               punktides a–d osutatud kaupu sisaldavad tooted;
            
         
               f)
            
            
               loomsed kõrvalsaadused.
            
         2.   Erandina käesoleva artikli lõike 1 punktis f sätestatud keelust võib pädev asutus lubada ametliku järelevalve all lähetada loomseid kõrvalsaadusi töötlemiseks loomsetest kõrvalsaadustest saadud toodeteks või kõrvaldamiseks tema poolt sel eesmärgil määruse (EÜ) nr 1069/2009 artikli 4 lõike 4 kohaselt heaks kiidetud käitisesse Bulgaaria territooriumil.
   Artikkel 5
   Rakendusotsus (EL) 2018/911 tunnistatakse kehtetuks.
   Artikkel 6
   Käesolevat otsust kohaldatakse kuni 28. detsembrini 2018.
   Artikkel 7
   Käesolev otsus on adresseeritud Bulgaaria Vabariigile.
   
      Brüssel, 4. juuli 2018
      
         
            Komisjoni nimel
         
         
            komisjoni liige
         
         Vytenis ANDRIUKAITIS
      
   
   
      (1)  EÜT L 395, 30.12.1989, lk 13.
   
      (2)  EÜT L 224, 18.8.1990, lk 29.
   
      (3)  Nõukogu 17. detsembri 1992. aasta direktiiv 92/119/EMÜ, millega seatakse sisse üldised ühenduse meetmed teatavate loomahaiguste tõrjeks ja konkreetsed meetmed seoses sigade vesikulaarhaigusega (EÜT L 62, 15.3.1993, lk 69).
   
      (4)  Komisjoni 25. juuni 2018. aasta rakendusotsus (EL) 2018/911, millega kehtestatakse ajutised kaitsemeetmed, et tõkestada väikemäletsejaliste katku levikut Bulgaarias (ELT L 161, 26.6.2018, lk 67).
   
      (5)  Euroopa Parlamendi ja nõukogu 21. oktoobri 2009. aasta määrus (EÜ) nr 1069/2009, milles sätestatakse muuks otstarbeks kui inimtoiduks ettenähtud loomsete kõrvalsaaduste ja nendest saadud toodete tervise-eeskirjad ning tunnistatakse kehtetuks määrus (EÜ) nr 1774/2002 (loomsete kõrvalsaaduste määrus) (ELT L 300, 14.11.2009, lk 1).
   
      (6)  Euroopa Parlamendi ja nõukogu 29. aprilli 2004. aasta määrus (EÜ) nr 853/2004, millega sätestatakse loomset päritolu toidu hügieeni erireeglid (ELT L 139, 30.4.2004, lk 55).
   
      (7)  Nõukogu 16. detsembri 2002. aasta direktiiv 2002/99/EÜ, milles sätestatakse inimtoiduks ettenähtud loomsete saaduste tootmist, töötlemist, turustamist ja ühendusse toomist reguleerivad loomatervishoiu eeskirjad (EÜT L 18, 23.1.2003, lk 11).
   
      LISA
      Järgmised Bulgaaria omavalitsused:
      
                  —
               
               
                  The municipalities of Bolyarovo and Elhovo in the region of Yambol.
               
            
                  —
               
               
                  The municipalities of Sredets, Sozopol, Primorsko, Malko Tarnovo and Tsarevo in the region of Burgas.